Olifant in Kruger-wildtuin gestroopFoto: coyot.es ŉ Olifant is vir die eerste keer in ŉ dekade in die Pafuri-streek in die Kruger-wildtuin gestroop. “Die olifantbul is heel waarskynlik vir sy tande geskiet,” het genl.maj. (afgetree) Johan Jooste, hoof van SANParke se teenrenosterstroperyprojek, Donderdag gesê. “Die tande is deur die stropers afgesaag en verwyder.” Veldwagters het glo voetspore van minstens vier mense in die rigting van Mosambiek opgemerk. “By verdere ondersoek het patrollieveldwagters op die olifantbul se karkas afgekom,” het Jooste gesê. Abe Sibiya, waarnemende hoof uitvoerende beampte, het gesê SANParke het grootliks op die voorkoming van renosterstropery gefokus, maar olifantstropery vier hoogty in die res van Afrika en dit is net ŉ kwessie van tyd voordat Suid-Afrika ook geteiken word. SANParke het homself voorberei om olifantstropery ook te bestry. “Ons is hartseer oor die jongste voorval, maar is vol vertroue dat die toegewyde pogings van ons veldjagters en vennote in die veiligheidsbedryf uiteindelik die oorhand sal kry,” het Sibiya gesê. -SAPA